Sentluisas "Blues"

**Sentluisas "Blues"** () ir profesionāls ASV hokeja klubs, kas ir bāzēts Sentluisā, Misūri štatā, ASV. Klubs spēlē Nacionālās hokeja līgas Rietumu konferences Centrālajā divīzijā. Tas tika dibināts 1967. gadā un kopš dibināšanas brīža spēlē NHL.

2019. gadā komandai pirmo reizi izdevās kļūt par Stenlija kausa čempioni, finālsērijā ar 4—3 pārspējot Bostonas "Bruins". 9 reizes "Blues" ir bijis divīzijas čempions. Mājas spēles komanda aizvada *[[Enterprise Center]]* hallē. Komanda ir nosaukta pēc slavenas V. C. Handija dziesmas "St. Louis Blues".

## Vēsture
"Blues" bija viena no sešām komandām, kas pievienojās NHL tās 1967. gada paplašināšanā. No 1967. līdz 1970. gadam līgas formāts paredzēja, ka viena no Stenlija kausa finālsērijas vietām tiks izspēlēta starp līgas jaunpienācējām. Tieši "Blues" izdevās pirmajās trīs sezonas iekļūt finālsērijā, 1968. un 1969. gadā piekāpjoties Monreālas "Canadiens", savukārt 1970. gadā — Bostonas "Bruins".

1970. gadu sākumā mainoties līgas formātam, "Blues" neizdevās atkārtot tās panākumus. 1973.—74. gada sezonā komanda pirmo reizi neiekļuva Stenlija kausa izcīņā. Komandas vadība drīz saskārās ar finansiālām grūtībām, kas noveda līdz "Blues" pārdošanai 1977. gadā. Pēc vairākām neveiksmīgām sezonām, 1980.—81. gada regulāro sezonu "Blues" noslēdza ar otru labāko punktu skaitu visā līgā. Tiesa, Stenlija kausa izcīņas otrajā kārtā "Blues" piekāpās Ņujorkas "Rangers". 1983. gadā komandas vadība centās to pārdot, potenciālajiem jaunajiem īpašniekiem plānojot "Blues" pārcelt uz Saskatūnu, taču līgas vadība pārdošanas darījumu neapstiprināja. Pieaugot konfliktam starp NHL un komandas vadību, 1983. gada vasarā "Blues" kontroli pārņēma NHL, uzsākot jaunu īpašnieku meklēšanu.

1980. gadu otrajā pusē komandai pievienojās tādi spēlētāji kā Brets Halls, Ādams Outss, Brendons Šanahens, Els Makiniss, kā arī vārtsargs Kērtiss Džozefs. Hals kļuva par vienu no līgas vadošajām zvaigznēm, 1990.—91. gada sezonā gūstot 86 vārtus un kā līgas vērtīgākais spēlētājs saņemot Harta balvu. Komandai gan šajā periodā ne reizi neizdevās pārvarēt Stenlija kausa izcīņas otro kārtu. "Blues" sasniedza Stenlija kausa izcīņu katru sezonu no 1980. līdz 2004. gadam (trešais garākais maratons Ziemeļamerikas profesionālā sporta vēsturē), taču komanda ne reizi nespēlēja Stenlija kausa finālsērijā un vien 1986. un 2001. gadā sasniedza konferences finālus.

2005.—06. gada sezonu "Blues" noslēdza ar zemāko punktu skaitu visā līgā. Jaunā komandas vadība paziņoja par komandas pārbūvi, kas turpinājās vairākus gadus, komandai mainot savus vadošos spēlētājos pret gados jaunākiem hokejistiem un izvēlēm NHL draftā.

2011. gada vasarā komanda parakstīja līgumus ar vairākiem vadošajiem brīvajiem aģentiem, un nākamo sezonu noslēdza kā otra labākā Rietumu konferences komanda. Stenlija kausa izcīņā "Blues" otrajā kārtā piekāpās Losandželosas "Kings". "Blues" neizdevās pārvarēt Stenlija kausa izcīņas pirmo kārtu nākamās trīs sezonas. 2016. gadā vien trešo reizi "Blues" pastāvēšanas vēsturē komandai izdevās sasniegt konferences finālsēriju, tajā piekāpjoties Sanhosē "Sharks" ar 2—4.

2018.—19. gada sezonas ievadā komanda atlaida tās galveno treneri, par trenera pienākumu izpildītāju kļūstot Kreigam Berube. Martā "Blues" kļuva par septīto komandu NHL, kas kvalificējusies Stenlija kausa izcīņai, lai arī pēc 1. janvāra atradusies pēdējā vietā visā līgā. 21. maijā "Blues" sasniedza savu pirmo Stenlija kausa finālsēriju kopš 1970. gada. 12. jūnijā "Blues" izcīnīja uzvaru finālsērijas septītajā spēlē pret Bostonas "Bruins", tādējādi pirmo reizi komandas pastāvēšanas vēsturē izcīnot Stenlija kausu. Par izslēgšanas kārtas vērtīgāko spēlētāju tika atzīts Raiens O'Railijs, kurš "Blues" rindām pievienojās iepriekšējā vasarā.

## Sasniegumi
* **[[Stenlija kauss]]**: 1
** 2018—19
* **Konferences čempioni**: 1
** 2018—19
* **Divīzijas čempioni**: 9
** 1968—69, 1969—70, 1976—77, 1980—81, 1984—85, 1986—87, 1999—00, 2011—12, 2014—15

## Spēlētāji

### Pašreizējais sastāvs
*Pēdējoreiz atjaunots 2023. gada 9. decembrī.*

#### Vārtsargi
* 30  Džoels Hofers
* 50  Džordans Biningtons

#### Aizsargi
*6  Filips Brobergs
* 17   Kems Faulers
* 29  Vinss Dans
* 41  Roberts Bortuco
* 43  Kalle Rosens
*47  Torijs Krugs
* 55  Koltons Pareiko (Kapteiņa palīgs)
* 72  Džastins Folks (Kapteiņa palīgs)

#### Uzbrucēji
* 9  Aleksandrs Teksjē
* 13  Aleksejs Toropčenko
* 18  Roberts Tomass (Kapteiņa palīgs)
*25  Džordans Kirū
* 26  Neitans Volkers
*28  Makkenzijs Makīherns
* 57  Deivids Perons
*68  Maiks Hofmens
*89  Pāvels Bučņevičs
* 92  Džonatans Druāns

### Komandas kapteiņi

## Līderi

### Komandas rezultatīvākie spēlētāji

## Atsauces

## Ārējās saites

* Kluba oficiālā mājaslapa  
* Hockey-Reference profils